 सेन्ट्रल ओपन गल्फ : शिवराम शीर्षस्थानमा
सर्वाधिक सफल नेपाली प्रो शिवराम श्रेष्ठ ६ अन्डर ६६ स्कोर गर्दै सूर्य नेपाल सेन्ट्रल ओपन गल्फको पहिलो दिन सोमबार शीर्षस्थानमा रहेका छन् ।
काठमाडौं — सर्वाधिक सफल नेपाली प्रो शिवराम श्रेष्ठ ६ अन्डर ६६ स्कोर गर्दै सूर्य नेपाल सेन्ट्रल ओपन गल्फको पहिलो दिन सोमबार शीर्षस्थानमा रहेका छन् ।पार ७२ को गोकर्ण गल्फ क्लबमा शिवरामले सूर्य नेपाल गल्फ टुर २०१७–१८ को दोस्रो प्रतियोगितामा पहिलो दिन तीन स्ट्रोकको अग्रता लिए । सूर्यप्रसाद शर्मा तीन अन्डर ६९ को कार्ड बनाएर दोस्रो स्थानमा छन् । भेट्रान प्रो दीपक थापामगर १ अन्डर ७१ खेल्दै तेस्रो स्थानमा रहे । यलम्बर सिंह अधिकारी र रामे मगर इभन पार ७२ स्कोरसहित संयुक्त चौथो स्थानमा छन् ।डिफेन्डिङ च्याम्पियनसमेत रहेका शिवरामले सुरुका नौ होलमा उत्कृष्ट प्रदर्शन गर्दै पाँच अन्डर ३१ स्कोर गरेका थिए । त्यस क्रममा उनले होल नम्बर २, ४, ५, ७ र ९ मा बर्डी प्रहार गरेका थिए । उस्तै प्रदर्शनलाई उनले पछिल्ला नौ होलमा भने कायम राख्न सकेनन् र १ अन्डर ३५ स्कोर मात्र गरेका थिए । व्यावसायिक गल्फमा कीर्तिमान ३७ उपाधि जितेका उनले एक्लो बर्डी दसौं होलमा बनाएका थिए ।सूर्यको सुरुआत भने सुखद थिएन । समान पार ४ का सुरुका दुई होलमै बोगी बेहोरेका उनले त्यसपछि भने राम्रो लय समात्दै पाँचौं र छैटौं होलमा एक–एक स्ट्रोक जोगाएर बर्डी गरेर सुरुका नौ होलको स्कोर इभन पार ३६ मा टुंग्याएका थिए । उनले पछिल्ला नौ होलमा सुधारिएको प्रदर्शन गरे । ११, १२ र १५ औं होलमा बर्डी गर्दै उनी स्कोर ३ अन्डर ३३ मा राखेर शिवरामसँग तीन स्ट्रोकनजिक पुगेका थिए ।रामेले सुरुका नौ होलमा इभन पार ३६ खेलेका थिए भने त्यसपछि १ अन्डर ३५ स्कोर गरेको पहिलो दिनको खेल समाप्त गरेका थिए । कुल ७२ होलको प्रतियोगितामा रवि खडा एक ओभर ७३ सहित छैटौं स्थानमा छन् । दीपक आचार्य, भुवन नगरकोटी, पशुपति शर्मा, जयराम श्रेष्ठ, शिवराम पौडेल समान दुई ओभर ७४ स्कोरसहित संयुक्त सातौं स्थानमा छन् । एमेच्योर गल्फर सुनील केसीले पनि पहिलो दिन ७४ स्ट्रोक खेलेका थिए । ६ लाख ३० हजार रुपैयाँ पुरस्कारको प्रतियोगितामा ३६ होलको खेलपछि मंगलबार शीर्ष २१ प्रो फाइनल चरणका लागि छनोट हुनेछन् । उनीहरूसँगै ६ उमेच्योरले पनि फाइनल चरण खेल्ने अवसर पाउनेछन् ।